Predkladacia správa

Návrh zákona, ktorým sa mení a dopĺňa zákon č.386/2002 Z.z. o štátnom dlhu a štátnych zárukách a ktorým sa mení a dopĺňa zákon Národnej rady Slovenskej republiky č.291/2002 Z.z. o Štátnej pokladnici a o zmene a doplnení niektorých zákonov, sa predkladá podľa plánu legislatívnych úloh vlády na rok 2005, úloha č. 3 na apríl 2005. 

Predmetom návrhu novely zákona o štátnom dlhu a štátnych zárukách je upresnenie niektorých ustanovení upravujúcich správu štátneho dlhu a správu štátnych záruk. V súvislosti so vznikom Agentúry pre riadenie dlhu a likvidity a pri vykonávaní finančných operácií na domácom finančnom trhu a na zahraničných finančných trhoch prijímaním úverov, vydávaním štátnych cenných papierov a inými činnosťami súvisiacimi s riadením rizík štátneho dlhu je potrebné zmeniť niektoré ustanovenia a formulácie zákona z dôvodov zvýšenia transparentnosti a zrozumiteľnosti pri jeho uplatňovaní a kontrole jeho dodržiavania v praxi a tiež kvôli zabezpečeniu efektívnosti správy štátneho dlhu a správe štátnych záruk. Z dôvodu zosúladenia zákona s predpismi Európskej komisie v oblasti štátnej pomoci sa v § 9 navrhuje vypustenie definície okruhov, pre ktoré je možné poskytnúť záruku. 

Predkladateľ nepredpokladá, že by prijatím zákona vznikli nové požiadavky na výdavky zo štátneho rozpočtu SR v roku 2005 a v ďalších rokoch. Prijatie navrhovaného zákona nepredpokladá finančné, ekonomické, environmentálne vplyvy, vplyv na zamestnanosť a na podnikateľské prostredie. Ďalším sprísnením schvaľovania štátnych záruk sa očakáva pokračovanie trendu znižovania ich rozsahu a tým aj pozitívny vplyv na znižovanie štátneho dlhu.

Návrh zákona bol predmetom riadneho medzirezortného pripomienkového konania. Návrh zákona sa na rokovanie vlády Slovenskej republiky predkladá bez rozporov. 
Návrh zákona bol prerokovaný Úverovým a záručným výborom vlády SR s kladným stanoviskom.
Návrh zákona nie je potrebné prerokovať v Rade hospodárskeho a sociálneho partnerstva.
Návrh zákona je v súlade s Ústavou Slovenskej republiky, s ostatnými zákonmi, ako aj s medzinárodnými zmluvami.

Návrh zákona bol 17. mája 2005 prerokovaný Legislatívnou radou vlády Slovenskej republiky, ktorá odporučila vláde Slovenskej republiky súhlasiť s návrhom zákona; pripomienky Legislatívnej rady vlády Slovenskej republiky sú v predloženom návrhu zapracované.